Drie dwelmmuile vas op OR TamboBrig. Vish Naidoo by dwelms wat by die OR Tambo-lughawe afgeneem is. (Foto: Verskaf) Drie dwelmmuile is Saterdag deur polisie op die Internasionale Lughawe OR Tambo vasgetrek. Daar is ook op sowat 30 kg dwelms beslag gelê. “In die eerste geval het lede van die polisie, Suid-Afrikaanse Inkomstediens en sekerheidspersoneel van die lughawe gereageer op inligting en omtrent 09:30 ŉ man en vrou onderskep, terwyl hulle in Suid-Afrika aangeland het,” het brig. Vishnu Naidoo, nasionale polisiewoordvoerder, gesê. Dit is nie duidelik van waar dié twee gevlieg het en of hulle Suid-Afrikaanse burgers is nie. “Die vrou het 21 kg dwelms, vermoedelik kokaïen, in haar tas gehad en die man 4 kg dwelms, ook vermoedelik kokaïen, om sy middel en bors vasgemaak.” Terwyl dié twee verdagtes nagegaan is, het die Valke boonop inligting opgevolg dat nóg ŉ dwelmmuil op pad was vir ŉ vlug na Hongkong. “Die polisie het vinnig gereageer en die man, ŉ 49-jarige van Brakpan, omstreeks 11:00 in hegtenis geneem,” sê Naidoo. Dié het net meer as 5 kg kokaïen om sy middel en bors vasgemaak. Naidoo sê dit is die tweede keer in ŉ maand dat ŉ dwelmmuil onderweg na Hongkong vasgetrek is. Op 12 Januarie is Fiona Kruger vasgetrek en in hegtenis geneem toe sy kokaïen na Hongkong probeer smokkel het. Al vier verdagtes het ŉ kaartjie in besigheidsklas bespreek. Die drie verdagtes wat Saterdag in hegtenis geneem is, sal aangekla word van dwelmhandel en na verwagting Maandag in die landdroshof in Kempton Park verskyn.